Politiet vil kun oplyse, at manden stadig er i live.

Sydsjælland- og Lolland Falsters politi oplyser at en mand er blevet skudt af politiet på Mælkevejen i Næstved ved Næstved Storcenter.

Derfor er området lige nu afspærret, og der er en del betjente i området, oplyser Sydsjællands- og Lolland Falsters politi i en pressemeddelelse.

Til TV 2 vil Sydsjælland- og Lolland Falsters politi kun oplyse, at manden er i live - men ikke hvor han er blevet ramt, hvor mange skud der er blevet affyret, eller omstændighederne omkring skyderiet.

Sydsjællands- og Lolland Falsters politi oplyser dog til TV 2, at manden tilsyneladende ikke er i livsfare.

- Han var ved bevidsthed, da han blev kørt fra stedet, oplyser politiinspektør Kim Kliver, Sydsjællands- og Lolland Falsters Politi.

Derudover har politiet ikke yderligere kommentarer.

- Politiets skudafgivelse behandles af Den Uafhængige Politiklagemyndighed (DUP), og derfor har politiet ikke yderligere kommentarer på nuværende tidspunkt, skriver Sydsjælland- og Lolland Falsters politi i en pressemeddelelse.

Overfor TV 2 bekræfter Charlotte Storgaard, DUP, oplysninger til TV 2 Øst om at manden er blevet skudt i benet.

- Jeg kan bekræfte at han er ramt i benet, siger Charlotte Storgaard til TV 2.

Men derudover kan hun ikke oplyse mere - DUP har hovedsæde i Aarhus, og der skulle først sendes efterforskere fra DUP i Aarhus til Næstved for at efterforske episoden.

- Det er for tidligt at sige noget, siger Charlotte Storgaard.

Efterforskningschef Niels Raasted kan overfor TV 2 hverken be- eller afkræfte oplysninger til TV 2 Øst om, at der er tale om en psykisk uligevægtig mand, der har truet flere personer med kniv.